《成名后献恩门》
唐代·曹邺

为物稍有香，心遭蠹虫啮。平人登太行，万万车轮折。

一辞桂岭登，九泣东门月。年年孟春时，看花不如雪。

僻居城南隅，颜子须泣血。沉埋若九泉，谁肯开口说。

辛勤学机杼，坐对秋灯灭。织锦花不常，见之尽云拙。

自怜孤生竹，出土便有节。每听浮竞言，喉中似无舌。

忽然风雷至，惊起池中物。拔上青云巅，轻如一毫发。

珑珑金锁甲，稍稍城乌绝。名字如鸟飞，数日便到越。

幽兰生虽晚，幽香亦难歇。何以保此身，终身事无缺。

作者简介：曹邺（约816～875），字业之， 一作邺之，桂州（今广西桂林阳朔）人。晚唐诗人。 与刘驾、聂夷中、于濆、邵谒、苏拯齐名，而以曹邺才颖最佳。曹邺曾担任吏部郎中（唐）、洋州刺史（唐）、祠部郎中（唐）等职务。